Title: Návrh na zrušenie úlohy B
Author: filova
Last saved by: jost
Company: MPSVR SR

Návrh na zrušenie úlohy B.4.  uznesenia vlády SR č. 636 z 24. augusta 2005	

Uznesením vlády SR č. 636 z 24. augusta 2005 bolo v bode B.4 uložené ministrovi práce, sociálnych vecí a rodiny spracovať analýzu s cieľom posúdiť možnosť diferencovanej výšky príspevku na bývanie vo vzťahu k vlastníckemu a nájomnému bývaniu v termíne do 30. novembra 2005. Tento termín bol listom premiéra vlády SR zmenený na 31. decembra 2005. 

Podľa odborných odhadov podiel nájomných bytov na Slovensku v súčasnosti dosahuje hodnoty okolo 4 % z celkového bytového fondu, čo je veľmi nízke v porovnaní s vyspelými európskymi krajinami (20 - 60%). Ministerstvo práce, sociálnych vecí a rodiny považuje preto za nevhodné, aby sa kvôli takému nízkemu podielu nájomných bytov uvažovalo s diferenciáciou príspevku na bývanie podľa typu vlastníctva bytu. Takisto v prípade vlastnenia bývania môže dochádzať k rôznym situáciám – napríklad výdavky na bývanie spojené s bývaním v rodinnom dome bývajú väčšinou vyššie ako pri bývaní v byte, a preto stanovená výška príspevku v prípade vlastníckeho bývania by mohla byť pre istú skupinu vlastníkov diskriminujúca. 

Súčasné nastavenie príspevku na bývanie, ktorý sa poskytuje len osobám v hmotnej núdzi po splnení vopred stanovených zákonných podmienok a v dvoch úrovniach podľa počtu osôb bývajúcich v dome či byte, považuje Ministerstvo práce, sociálnych vecí a rodiny SR za adekvátne. Preto navrhuje, aby úloha B.4, ktorá ukladá vypracovať analýzu s cieľom posúdiť možnosť diferencovanej výšky príspevku na bývanie vo vzťahu k vlastníckemu a nájomnému bývaniu, bola zrušená.